PPS พุ่งชนซิลลิ่ง 29.03% คาดรับผลบวกโครงการเมกะโปรเจกต์จากภาครัฐ
PPS พุ่งชนซิลลิ่ง 29.03% คาดรับผลบวกโครงการเมกะโปรเจกต์จากภาครัฐ โดยปิดตลาดภาคเช้าอยู่ที่ 1.20 บาท บวก 0.27 บาท หรือ 29.03% มูลค่าการซื้อขาย 32.88 ล้านบาท
26 ส.ค. 2558

ผู้สื่อข่าวรายงานว่า ราคาหุ้น บริษัท โปรเจค แพลนนิ่ง เซอร์วิส จำกัด (มหาชน) หรือ PPS ปิดตลาดภาคเช้าอยู่ที่ 1.20 บาท บวก 0.27 บาท หรือ 29.03% มูลค่าการซื้อขาย 32.88 ล้านบาท  โดยราคาเปิดตลาดที่ 0.93 บาท สูงสุดที่ 1.20 บาท ต่ำสุดที่ 0.93 บาท
ทั้งนี้ ราคาหุ้นมีการปรับตัวขึ้น คาดว่ามาจากประเด็นที่วานนี้(25 ส.ค.) นายธัช ธงภักดิ์ กรรมการผู้จัดการ PPS มั่นใจว่าจะยังมีกำไรสุทธิแม้อาจจะต่ำกว่าปีก่อน พร้อมเดินหน้าเข้าเสนองานกับกลุ่มลูกค้ารายใหญ่ในส่วนของภาคเอกชนที่ยังมีการลงทุนอย่างต่อเนื่อง โดยเฉพาะในกลุ่มอสังหาริมทรัพย์ และกลุ่มค้าปลีกทั้งในและต่างประเทศ คาดว่าจะได้ข้อสรุปในปีนี้
“สัดส่วนงานของภาครัฐบาลอยู่ 15% และภาคเอกชนอยู่ที่ 85% ซึ่งหลังจากนี้หลังมีการปรับเปลี่ยนคณะรัฐมนตรีของรัฐบาล ก็คาดว่าโอกาสที่จะได้รับงานจากภาครัฐบาลจะปรับตัวเพิ่มสูงขึ้น”นายธัช กล่าว
ส่วนการประมูลงานในต่างประเทศทั้งงานวิศวกรที่ปรึกษาโครงการ และงานออกแบบของ PPS Design บริษัทก็ได้มีการยื่นเสนองานในหลายโครงการ โดยล่าสุดบริษัทฯได้งานออกแบบในประเทศกัมพูชามูลค่า 6 ล้านบาท ส่งผลให้งานในมือ(backlog)เพิ่มขึ้นเป็น 250 ล้านบาท ซึ่งจะทยอยรับรู้เป็นรายได้ในปีนี้ราว 76 ล้านบาท และยังอยู่ระหว่างเจรจางานวิศวกรที่ปรึกษา 1 โครงการที่ประเทศมาเลเซีย
ขณะที่บริษัทเชื่อว่าในช่วงครึ่งปีหลังภาครัฐจะเร่งผลักดันโครงการเมกะโปรเจ็กต์ออกมา ซึ่งจะช่วยกระตุ้นธุรกิจก่อสร้างและภาคเศรษฐกิจให้กลับมาฟื้นตัวได้อีกครั้ง โดยบริษัทมีแผนจะเพิ่มงานจากภาครัฐฯ ซึ่งเตรียมจะเข้าประมูลงานวิศวกรที่ปรึกษาบริหารอีกหลายโครงการภายในไตรมาส 4/58
“ปีนี้รายได้ของเราคงจะลดลงจากปีก่อน เพราะธุรกิจงานก่อสร้างในช่วงครึ่งปีแรก และปัจจุบันยังมีการชะลอตัวอย่างต่อเนื่อง ทั้งในส่วนของภาครัฐฯและเอกชน ขณะที่ปัจจุบันเองยังไม่ได้มีปัจจัยบวกใหม่ๆเข้ามากระตุ้นให้เกิดความเชื่อม่น และการลงทุน สำหรับโครงการภาครัฐฯเองก็ยังมีการชะลอออกไปอีก แม้ว่าอาจจะมีการประมูลงานในช่วงปลายปีนี้ แต่การรับรู้รายได้ก็คงเริ่มต้นในปี 59 แต่อย่างไรก็ตามเรายังมั่นใจว่าทั้งปีเราจะมีผลประกอบการออกมาเป็นกำไร เพราะครึ่งปีแรกเราก็มีกำไรแล้ว และครึ่งปีหลังเองเราก็ยังมีงานในมือที่จะรองรับอีก”นายธัช กล่าว